PMIndiaData/PMIndiaSum huggingface dataset:
प्रधानमंत्री 20 अक्टूबर को उत्तर प्रदेश की यात्रा पर जायेंगे और कुशीनगर अंतरराष्ट्रीय हवाई अड्डे का उद्घाटन करेंगे

प्रधानमंत्री महापरिनिर्वाण मंदिर में अभिधम्म दिवस के अवसर पर आयोजित एक कार्यक्रम में भाग लेंगे प्रधानमंत्री राजकीय मेडिकल कॉलेज, कुशीनगर की आधारशिला रखेंगे और कुशीनगर में विभिन्न विकास परियोजनाओं का उद्घाटन एवं शिलान्यास करेंगे प्रधानमंत्री श्री नरेन्द्र मोदी 20 अक्टूबर, 2021 को उत्तर प्रदेश की यात्रा पर जायेंगे। प्रधानमंत्री सुबह करीब 10 बजे कुशीनगर अंतरराष्ट्रीय हवाई अड्डे का उद्घाटन करेंगे। इसके बाद, लगभग 11:30 बजे, वे महापरिनिर्वाण मंदिर में अभिधम्म दिवस के अवसर पर आयोजित एक कार्यक्रम में भाग लेंगे। प्रधानमंत्री दोपहर करीब 1:15 बजे कुशीनगर में विभिन्न विकास परियोजनाओं का उद्घाटन एवं शिलान्यास करने के लिए एक सार्वजनिक समारोह में भाग लेंगे। कुशीनगर अंतरराष्ट्रीय हवाई अड्डे का उद्घाटन कुशीनगर अंतरराष्ट्रीय हवाई अड्डे के उद्घाटन के अवसर पर कोलंबो, श्रीलंका का एक विमान हवाई अड्डे पर उतरेगा।इस विमान में श्रीलंका का एक प्रतिनिधिमंडल भारत की यात्रा पर आएगा, जिसमें सौ से अधिक बौद्ध भिक्षु और गणमान्य व्यक्ति शामिल होंगे।इस प्रतिनिधिमंडल में 12 सदस्यीय पवित्र स्मृति चिन्ह दल भी शामिल होगा, जो प्रदर्शनी के लिएबुद्ध के पवित्र स्मृति चिन्ह साथ लायेंगे। प्रतिनिधिमंडल में श्रीलंका में बौद्ध धर्म के सभी चार निकातों (शाखाओं) यानी असगिरिया, अमरपुरा, रामन्या, मालवट्टा के अनुनायक (उप प्रमुख) के साथ-साथ कैबिनेट मंत्री श्री नमल राजपक्षे के नेतृत्व में श्रीलंका सरकार के पांच मंत्री भी शामिल होंगे। कुशीनगर अंतरराष्ट्रीय हवाईअड्डे का निर्माण 260 करोड़ रुपए की अनुमानित लागत से किया गया है। यह घरेलू और अंतर्राष्ट्रीय तीर्थयात्रियों को भगवान बुद्ध के महापरिनिर्वाण स्थल पर जाने की सुविधा प्रदान करेगा।यहहवाई अड्डा दुनिया भर के बौद्ध तीर्थस्थलों को जोड़ने का एक प्रयास है। यह उत्तर प्रदेश और बिहार के आस-पास के जिलों को हवाई यात्रा की सुविधा प्रदान करेगा।हवाईअड्डे का निर्माण इस क्षेत्र में निवेश और रोजगार के अवसरों को बढ़ावा देने के लिए एक महत्वपूर्ण कदम सिद्ध होगा। महापरिनिर्वाण मंदिर में अभिधम्म दिवस प्रधानमंत्री महापरिनिर्वाण मंदिर जाएंगे, शयन मुद्रा में भगवानबुद्ध की मूर्ति की अर्चना करेंगे तथा चीवर अर्पित करेंगे और बोधि वृक्ष का पौधा भी लगाएंगे। प्रधानमंत्री अभिधम्म दिवस के अवसर पर आयोजित एक कार्यक्रम में भाग लेंगे। यह दिन बौद्ध भिक्षुओं के लिए तीन महीने के वर्षा प्रस्थान-वर्षावास या वासा के अंत का प्रतीक है। इस दौरान वे विहार और मठ में एक स्थान पर रहते हैं और प्रार्थना करते हैं। इस कार्यक्रम में श्रीलंका, थाईलैंड, म्यांमार, दक्षिण कोरिया, नेपाल, भूटान और कंबोडिया के गणमान्य भिक्षुओं के साथ-साथ विभिन्न देशों के राजदूत भी शामिल होंगे। प्रधानमंत्री गुजरात के वडनगर और अन्य स्थलों की खुदाई से प्राप्त अजंता भित्ति चित्र, बौद्ध सूत्र हस्तलिपि और बौद्ध कलाकृतियों की प्रदर्शनी को भी देखेंगे। विकास परियोजनाओं का उद्घाटन एवं शिलान्यास प्रधानमंत्री कुशीनगर स्थित बरवा जंगल के एक सार्वजनिक समारोह में भाग लेंगे। इस समारोह में वे 280 करोड़ रुपये से अधिक की लागत से निर्माण किये जाने वाले राजकीय मेडिकल कॉलेज, कुशीनगर की आधारशिला रखेंगे। मेडिकल कॉलेज में 500 बेड का अस्पताल होगा और यह शैक्षणिक सत्र 2022-2023 में एमबीबीएस पाठ्यक्रम के लिए 100 छात्रों का नामांकन करेगा। प्रधानमंत्री 180 करोड़ रुपये से अधिक की लागत वाले 12 विकास परियोजनाओं का उद्घाटन और शिलान्यास भी करेंगे। एमजी/एएम/जेके
जापान-इंडिया पार्लियामेंटेरियन्‍स फ्रेंडशिप लीग के प्रतिनिधिमंडल ने प्रधानमंत्री से मुलाकात की

जापान-इंडिया पार्लियामेंटेरियन्‍स फ्रेंडशिप लीग (जेआईपीएफएल) के प्रतिनिधिमंडल ने आज प्रधानमंत्री से मुलाकात की। हिरोयूकी होसोदा के नेतृत्व वाले इस प्रतिनिधिमंडल में कात्सूया ओकादा, मासाहारू नाकागावा, नाओकाजू ताकेमोतो औऱ यूशिआकी वादा शामिल थे। जेआईपीएफएल प्रतिनिधिमंडल ने 18 सितम्बर, 2016 को जम्मू-कश्मीर के उड़ी में सीमापार आतंकी हमले के पीड़ितों के लिए शोक व्यक्त किया। जेआईपीएफएल प्रतिनिधिमंडल ने वैश्विक आतंकवाद के खिलाफ बेहतर अंतर्राष्ट्रीय सहयोग औऱ आतंकवाद को प्रायोजित करने वाले देश को अलग-थलग करने के लिए सामूहिक प्रयास के लिए प्रधानमंत्री की अपील का स्वागत किया। प्रधानमंत्री ने 2014 में अपने सफल जापान यात्रा को याद किया जिस दौरान तोक्यो में जेआईपीएफएल से उनकी बातचीत हुई थी। प्रधानमंत्री ने कहा कि भारत और जापान में आने वाले दशकों के लिए विभिन्न क्षेत्रों में मजबूत सहयोग के लिए आधारशिला रख दी है। जेआईपीएफएल प्रतिनिधिमंडल ने बताया कि भारत और जापान के बीच संबंधों को मजबूती देने के लिए जापान में जबरदस्त उत्साह है। प्रतिनिधिमंडल ने हाई टेक्नोलॉजी सहयोग खासकर हाई स्पीड रेलवे में प्रगति हासिल करने का स्वागत किया है। प्रधानमंत्री ने कहा कि 2015 में प्रधानमंत्री अबे की भारत यात्रा द्विपक्षीय संबंधों के इतिहास में मील का पत्थर साबित हुआ। उन्होंने कहा कि वह निकट भविष्य में जापान यात्रा कर सकते हैं।
प्रधानमंत्री ने कोरापुट सड़क दुर्घटना पीड़ितों के लिए अनुग्रह राशि को मंजूरी दी

प्रधानमंत्रीश्री नरेन्द्र मोदी ने ओडिशा के कोरापुट में हुई सड़क दुर्घटना में मारे गएलोगों के निकट संबंधियों को प्रधानमंत्री राष्ट्रीय राहत कोष से 2 लाखरूपये की अनुग्रह राशि दिये जाने को अपनी मंजूरी दे दी है। उन्होंने गंभीर रूप से घायलों के लिए भी 50,000 रुपये की सहायता राशि को स्वीकृति दे दी है। प्रधानमंत्रीकार्यालय के एक ट्वीट में कहा गया है “ओडिशा के कोरापुट में हुईदुर्भाग्यपूर्ण सड़क दुर्घटना में मारे गए प्रत्येक व्यक्ति के निकट परिजनको प्रधानमंत्री राष्ट्रीय राहत कोष से 2-2 लाख रूपये अनुग्रह राशि के रूपमें दिए जाएंगे। गंभीर रूप से घायलों को 50,000 रुपये की सहायता राशि दीजाएगी।” एमजी/एएम/डीटी
उस्ताद अमजद अली खान ने प्रधानमंत्री से मुलाकात की

सरोद वादक उस्‍ताद अमजद अली खान ने प्रधानमंत्री श्री नरेन्‍द्र मोदी से मुलाकात की। विख्‍यात संगीतकार एवं सरोद वादक अमजद अली ने भारतीय शास्‍त्रीय संगीत की 20 महान हस्तियों के जीवन और योगदान पर लिखी अपनी पुस्‍तक “मास्‍टर ऑन मास्‍टर्स” की प्रति प्रधानमंत्री को भेट की।
मंत्रिमंडल ने केंद्रीय रिज़र्व पुलिस बल के ग्रुप-ए अधिकारियों के कैडर समीक्षा को मंजूरी प्रदान की

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल की बैठक में केन्द्रीय रिज़र्व पुलिस बल (सीआरपीएफ) के ग्रुप-ए अधिकारियों के कैडर समीक्षा को स्वीकृति प्रदान की। इससे डिप्टी कमांडेंट से विशेष डीजी पद में लगभग 90 पदों का सृजन किया जा सकेगा। सीआरपीएफ में इन पदों के सृजन के बाद पद के संचालन की क्षमता के साथ-साथ इसकी प्रशासनिक क्षमताओँ में भी वृद्धि होगी। कैडर समीक्षा के अंतर्गत वर्तमान में समूह-ए के ढांचे में 4,210 से 4,300 पद निम्नानुसार होंगे। 1. विशेष डीजी (एचएजी+स्तर) में एक पद की वृद्धि। 2. इंस्पेक्टर जनरल (एसएजी स्तर) में 11 पदों की वृद्धि। 3. डीआईजी/कमांडेंट/टूआईसी (जेएजी स्तर) में 277 पदों की वृद्धि। 4. डिप्टी कमांडेंट (एसटीएस स्तर) में 199 पदों की कमी। पृष्ठभूमि केन्द्रीय रिज़र्व पुलिस बल केन्द्रीय हथियार बंद पुलिस बलों में से एक है जिसकी स्थापना वर्ष 1939 में की गयी थी। बल का पहली कैडर समीक्षा वर्ष 1983 में की गयी थी और इसके बाद दूसरी और अंतिम कैडर समीक्षा वर्ष 1991 में की गई थी। हालांकि वर्ष 1991 के बाद औपचारिक तौर पर कैडर समीक्षा नहीं कि गई लेकिन वर्ष 2004 और 2009 में बल का बड़े स्तर पर पुनर्गठन किया गया। इस दौरान बल में अतिरिक्त बटालियनों को शामिल किया गया लेकिन इस दौरान सहयोगी कर्मचारियों में बढ़ोत्तरी नहीं की गयी थी।
मंत्रिमंडल ने जलियांवाला बाग राष्ट्रीय स्मारक अधिनियम, 1951 में संशोधन को मंजूरी दी

प्रधानमंत्री श्री नरेन्द्र मोदी की अध्यक्षता में मंत्रिमंडल ने जलियांवाला बाग राष्ट्रीय स्मारक अधिनियम, 1951 में संशोधन को मंजूरी दे दी। निर्णय का सार : इस निर्णय का लक्ष्य जलियांवाला बाग राष्ट्रीय स्मारक अधिनियम, 1951 में समुचित संशोधन करना है, ताकि न्यासियों के रूप में प्रतिनिधित्व हो सके। संशोधन इस प्रकार है : “लोकसभा में मान्य नेता प्रतिपक्ष या जब नेता प्रतिपक्ष न हो, तब की स्थिति में सदन में सबसे बड़े विपक्षी दल का नेता”। लाभ : मौजूदा अधिनियम में सबसे बड़े राष्ट्रीय राजनीतिक दल के प्रतिनिधित्व के लिए प्रावधान है। न्यास से दल विशेष के सदस्य को हटाने से न्यास गैर-राजनीतिक हो जाएगा। प्रस्तावित संशोधन के तहत न्यास में विपक्षी दल के प्रतिनिधित्व को सुनिश्चित किया गया है। प्रस्तावित संशोधन से सरकार को न्यास के कामकाज में हिस्सा लेने या किसी अन्य कारण से न्यासी को हटाने या उसे बदलने का अधिकार प्राप्त हो जाएगा।
प्रधानमंत्री ने वायुसेना दिवस के अवसर पर अपनी शुभकामनाएं दी

प्रधानमंत्री श्री नरेन्द्र मोदी वायुसेना दिवस के अवसर पर वायुसेना के वीर जवानों और उनके परिवारों को शुभकामनाएं दी हैं। प्रधानमंत्री ने कहा, ‘वायुसेना दिवस के अवसर पर वायुसेना के वीर जवानों और उनके परिजनों को देशवासियों का सलाम। वायुसेना के जवान हमारे आसमान को सुरक्षित रखने और आपदाओं के समय मानवता की सेवा के लिए सदैव तत्पर रहे हैं। हमें अपनी वायुसेना पर गर्व है।’
प्रधानमंत्री ने आंध्र प्रदेश के पूर्वी गोदावरी जिले में नौका दुर्घटना में मृतकों के आश्रितों के प्रति शोक जताया

प्रधानमंत्री श्री नरेन्‍द्र मोदी ने आंध्र प्रदेश के पूर्वी गोदावरी जिले में नौका डूबने से हताहत हुए लोगों की मृत्‍यु पर शोक जताया। प्रधानमंत्री ने कहा ‘आंध्र प्रदेश के पूर्वी गोदावरी जिले में नौका के डूबने पर मुझे दु:ख पहुंचा है। शोक संतप्‍त परिवारों के प्रति मेरी संवेदनायें। मैं इस हादसे में लापता लोगों के सुरक्षित जीवन के लिए प्रार्थना करता हूं’।
प्रधानमंत्री ने फिक्की की युवा महिला संगठन के शिष्टमंडल से मुलाकात की

प्रधानमंत्री श्री नरेन्द्र मोदी ने आज फिक्की के युवा महिला संगठन के 25 सदस्यीय शिष्टमंडल से मुलाकात की। इस शिष्टमंडल ने महिला उद्यमिता और महिला सशक्तिकरण जैसे विषयों पर प्रधानमंत्री से बातचीत की। प्रधानमंत्री ने शिष्टमंडल के सदस्यों द्वारा पूछे गए विभिन्न प्रश्नों का विस्तार से जवाब दिया। उन्होंने कहा कि स्वच्छ भारत अभियान सामुदायिक स्वास्थ्य को महत्वपूर्ण लाभ के साथ “वेस्ट टू वेल्थ” उद्यमिता के लिए बहुत बड़ा अवसर अवसर प्रदान करता है। जल संरक्षण पर एक प्रश्न का जवाब देते हुए, प्रधानमंत्री ने कहा कि हम सभी को जल के विवेकपूर्ण उपयोग और सूक्ष्म एवं ड्रिप सिंचाई पर व्यक्तिगत रूप से ध्यान देना चाहिए। प्रधानमंत्री ने कहा कि परिवार के मूल्य, विविधता की स्वीकृति और पर्यावरण के प्रति चेतना भारत की महानतम परंपरा के वे तीन गुण हैं जिनका हमें अवश्य ही अनुपालन करना चाहिए। इस मुलाकात के दौरान शिक्षा, कौशल विकास, कला एवं संस्कृति और महिला सुरक्षा जैसे विषयों पर भी चर्चा की गई।
प्रधानमंत्री ने मन की बात में कहा, यह स्थानीय खिलौनों के लिए मुखर (वोकल फॉर लोकल) होने का समय है

मन की बात के नवीनतम संबोधन में,प्रधानमंत्री श्री नरेन्द्र मोदी ने चिल्ड्रन यूनिवर्सिटी ऑफ़ गांधीनगर,महिला और बाल विकास मंत्रालय,शिक्षा मंत्रालय और सूक्ष्म,लघु और मध्यम उद्यम मंत्रालय के साथ, बच्चों के लिए नए खिलौने उपलब्ध कराने और भारत किस प्रकार खिलौना उत्पादन का एक बड़ा केंद्र बन सकता है के बारे में अपने विचार साझा किये। उन्होंने कहा कि खिलौने न केवल गतिविधि बढाते हैं,बल्कि वे हमारी आकांक्षाओं को भी उड़ान देते हैं। खिलौने,न केवल मनोरंजन करते हैं,वे मन का निर्माण भी करते हैं और इरादे को भी बढ़ावा देते हैं। प्रधानमंत्री ने गुरुदेव रवींद्रनाथ टैगोर द्वारा साझा किए गए खिलौनों के बारे में एक किस्सा याद किया। उन्होंने गुरुदेव द्वारा खिलौनों के बारे में कही गयी बात को रेखांकित करते हुए कहा – कि सबसे अच्छा खिलौना वह है जो अधूरा है,एक ऐसा खिलौना जिसे बच्चे खेलते समय पूरा करते हैं। गुरुदेव कहते थे कि खिलौने ऐसे होने चाहिए कि वे बच्चे के बचपन के साथ-साथ उसकी रचनात्मकता को भी बाहर लाएं। प्रधानमंत्री ने कहा कि राष्ट्रीय शिक्षा नीति में,बच्चों के जीवन के विभिन्न पहलुओं पर खिलौनों के प्रभाव पर बहुत ध्यान दिया गया है। उन्होंने कहा कि कई कुशल कारीगर हैं, जिनके पास अच्छे खिलौने बनाने की दक्षता है। कर्नाटक के रामनगरम में चन्नपटना,आंध्र प्रदेश के कृष्णा में कोंडापल्ली,तमिलनाडु में तंजावुर,असम में धुबरी,उत्तर प्रदेश में वाराणसी जैसे देश के कुछ भाग खिलौना क्लस्टर के रूप में विकसित हो रहे हैं। उन्होंने कहा कि वैश्विक खिलौना उद्योग 7 लाख करोड़ रुपये से अधिक का है,लेकिन फिलहाल इसमें भारत की हिस्सेदारी बहुत कम है। प्रधानमंत्री ने विशाखापट्टनम के श्री सी वी राजू द्वारा किए गए कार्यों की प्रशंसा की, जिन्होंने उत्कृष्ट गुणवत्ता वाले ईटी-कोप्पाका खिलौने बनाये हैं,जिससे इन स्थानीय खिलौनों का गौरव वापस आया है। उन्होंने खिलौनों के लिए उद्यमियों को टीम बनाने के लिए प्रोत्साहित किया और कहा कि यह स्थानीय खिलौनों के लिए मुखर (वोकल फॉर लोकल) होने का समय है। कंप्यूटर गेम के रुझान के बारे में बात करते हुए, प्रधानमंत्री ने अपने इतिहास के विचारों और अवधारणाओं पर गेम बनाने का सुझाव दिया।
प्रधानमंत्री ने भाई तारू सिंह जी को उनकी जयंती पर स्‍मरण किया

प्रधानमंत्री श्री नरेन्द्र मोदी ने भाई तारू सिंह जी की जयंती पर उन्हें श्रद्धांजलि अर्पित की है। प्रधानमंत्री ने एक ट्वीट में कहा : ‘भाई तारू सिंह जी को उनकी जयंती पर स्‍मरण कर रहा हूं। आने वाली पीढ़ियां उनकी बहादुरी को कभी नहीं भूल पाएंगी। सच्चाई और न्याय के प्रति उनकी अटूट प्रतिबद्धता बहुत प्रेरणादायी है।’
प्रधानमंत्री ने जर्मनी के पूर्व चांसलर श्री हेल्‍मट कोल के निधन पर शोक व्‍यक्त किया

प्रधानमंत्री श्री नरेन्‍द्र मोदी ने जर्मनी के पूर्व चांसलर श्री हेल्‍मट कोल के निधन पर शोक व्‍यक्त किया है। प्रधानमंत्री ने कहा, ‘जर्मनी के एकीकरण के वास्‍तुकार एवं राजनेता और यूरोपीय एकीकरण में जबरदस्‍त विश्‍वास करने वाले श्री हेल्‍मट कोल के निधन पर हमारी संवेदनाएं। श्री हेल्‍मट कोल ने 1986 और 1993 में भारत का दौरा किया था। हम भारत-जर्मनी संबंधों को मजबूती देने में उनके योगदान की सराहना करते हैं।’
प्रधानमंत्री ने यूपीएससी सिविल सेवा परीक्षा में सफलतापूर्वक उत्तीर्ण होने वालों को बधाई दी

प्रधानमंत्री श्री नरेन्द्र मोदी ने यूपीएससी सिविल सेवा परीक्षा में सफलतापूर्वक उत्तीर्ण होने वालों को बधाई दी है। ट्वीट्स की एक श्रृंखला में, प्रधानमंत्री ने कहा; "यूपीएससी सिविल सेवा परीक्षा में सफलतापूर्वक उत्तीर्ण होने वालों को बधाई। जनसेवा का एक रोमांचक और संतोषजनक करियर आपकी प्रतीक्षा कर रहा है। जिन लोगों ने परीक्षा पास कर ली है, वे हमारे देश की यात्रा के एक महत्वपूर्ण दौर में प्रमुख प्रशासनिक भूमिका निभाएंगे। उन युवा मित्रों से, जो यूपीएससी परीक्षा पास नहीं कर पाए, मैं कहना चाहता हूँ – आप बहुत प्रतिभाशाली व्यक्ति हैं। अभी और प्रयास आपकी प्रतीक्षा कर रहे हैं। साथ ही, भारत विविध अवसरों से भरा हुआ है, जिनकी तलाश करने की जरूरत है। आप जो भी निर्णय लेते हैं, उनके लिए शुभकामनाएं।"
प्रधानमंत्री ने प्रगति के माध्यम से वार्तालाप किया

प्रधानमंत्री श्री नरेन्द्र मोदी ने आज पूर्व सक्रिय प्रशासन, समयबद्ध कार्यान्वयन और सूचना, संचार प्रौद्योगिकी पर आधारित- प्रगति के माध्यम से अपने छठी वार्ता बैठक की अध्यक्षता की। आज की गई अपनी समीक्षा में, प्रधानमंत्री ने विशेष रूप से देशभर के 17 राज्यों में सौर ऊर्जा पार्कों के विकास की प्रगति की समीक्षा की। उन्होंने सौर ऊर्जा परियोजनाओं के त्वरित कार्यान्वयन को पूर्ण करने के लिए अनुकूल नीति प्रारूप बनाने की दिशा में अत्यंत सक्रियता के साथ कार्य करने का राज्यों से आह्वान किया। प्रधानमंत्री ने पैटर्न और ट्रेडमार्कों के लिए की गई अपीलों की प्रक्रिया में विलम्ब होने पर चिंता जताई। प्रधानमंत्री ने निर्देश दिया कि इन प्रक्रियाओं को तर्क संगत समयसीमा के भीतर अंतर्राष्ट्रीय बाजारों के अनुकूल किया जाना चाहिए। उन्होंने पैटर्न आवेदन भरने की प्रक्रिया में सुधार लाने और इस प्रक्रिया के लिए आवश्यक प्रपत्रों की संख्या में कमी को भी दूर किए जाने का आह्वान किया। प्रधानमंत्री ने रेल, मेट्रो रेल, कोयला और लौह अयस्क, खनन, सड़क, बिजली और विमानन क्षेत्रों की कई राज्यों में फैली प्रमुख बुनियादी परियोजनाओं की भी समीक्षा की। प्रधानमंत्री ने उत्तर प्रदेश के मुख्यमंत्री की अपील पर लखनऊ मेट्रो रेल परियोजना (चरण-1ए) की भी समीक्षा की और संतोष जताया कि प्रगति के अंतर्गत समीक्षा के लिए रखी गई इस परियोजना के लिए कई स्वीकृतियां दी जा चुकी है। प्रधानमंत्री ने ओडिसा राज्य की अपील पर खुरदा-बोलनगिर न्यू ब्रॉड गेज रेल लिंक की भी समीक्षा की। श्री नरेन्द्र मोदी ने सिक्किम में नए पाक्योंग हवाईअड्डे की प्रगति की भी समीक्षा करते हुए इसे राज्य के पर्यटन विकास और संपर्क के लिए एक महत्वपूर्ण परियोजना बताया। उन्होंने राज्य से इस परियोजना के समयपूर्ण कार्यान्वयन के लिए अग्रसक्रिय रूप से कार्य करने की अपील की। इसके अलावा मुंबई मेट्रो परियोजना लाईन-3 (कोलाबा-बांद्रा-सीप्ज) और पूर्वी राज्यों में महत्वपूर्ण कोयला और लौह अयस्क परियोजनाओं की भी समीक्षा की। प्रधानमंत्री ने सलमा डेम और संसद भवन सहित अफगानिस्तान में प्रमुख भारतीय परियोजनाओं की प्रगति की भी समीक्षा की। प्रधानमंत्री ने सभी संबंधित विभागों से कहा कि वे सार्क क्षेत्र में भारत के द्वारा कार्यान्वित की जा रही विकास परियोजनाओं को तेजी से पूर्ण करना सुनिश्चित करे। प्रधानमंत्री ने देशभर में राष्ट्रीय खाद्य सुरक्षा अधिनियम 2013 और आधार कार्ड नामांकन के कार्यान्वयन की प्रगति की भी समीक्षा की और इनके कार्यान्वयन में तेजी लाने पर जोर दिया, ताकि इन पहलों का लाभ नागरिक उठा सके।
कृषि एवं संबंधित क्षेत्रों में सहयोग के लिए विभिन्न देशों के साथ हस्ताक्षरित सहमति पत्र को कैबिनेट की मंजूरी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने कृषि एवं संबंधित क्षेत्रों में सहयोग के लिए विभिन्न देशों के साथ भारत द्वारा हस्ताक्षरित सहमति पत्र (एमओयू) को आज अपनी पूर्वव्यापी मंजूरी दे दी। उपर्युक्त एमओयू से क्षमता सृजन, वैज्ञानिकों एवं तकनीकविदों के दौरों के जरिए ज्ञान के आदान-प्रदान, आनुवंशिक (जेनेटिक) संसाधनों के आदान-प्रदान में मदद मिलेगी, जो किसानों के खेत में ज्यादा उत्पादकता सुनिश्चित करने के लिए समुचित तकनीकों और खेती के तौर-तरीकों के विकास में मददगार साबित होंगे। इस तरह से विकसित होने वाली विशेषज्ञता और तकनीक का इस्तेमाल देश भर में जरूरत के हिसाब से किया जाएगा। इस तरह के एमओयू के क्रियान्वयन पर आने वाले खर्च का प्रबंधन विभाग के लिए आवंटित की जाने वाली धनराशि से ही किया जाता है।
मंत्रिमंडल ने भारत और अंतर्राष्‍ट्रीय सौर गठबंधन के बीच मुख्‍यालय (मेजबान देश) समझौते को स्‍वीकृति दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने भारत और अंतर्राष्‍ट्रीय सौर गठबंधन (आईएसए) के बीच मुख्‍यालयों (मेजबान देश) में प्रवेश के लिए हुए समझौते और मुख्‍यालय समझौते पर हस्‍ताक्षर के लिए विदेश मंत्रालय को अधिकृत करने की मंजूरी पूर्व प्रभाव से दे दी है। इस समझौते पर 26 मार्च, 2018 को हस्‍ताक्षर किए गए थे। मुख्‍यालय समझौते से भारत और आईएसए के बीच कामकाजी प्रबंधों को संस्‍थागत रूप मिलेगा। इससे आईएसए को अंतर्राष्‍ट्रीय अंतर सरकारी संगठन बनने में मदद मिलेगी। आईएसए के बनने से तेजी से सौर प्रोद्योगिकी विकसित और तैनात हो सकेगी।
प्रधानमंत्री श्री नरेन्द्र मोदी और स्वीडन के प्रधानमंत्री श्री स्टीफन लोफवेन के बीच वर्चुअल शिखर सम्मेलन

प्रधानमंत्री श्री नरेन्द्र मोदी 5 मार्च, 2021 को स्वीडन के महामहिम प्रधानमंत्री स्टीफन लोफवेन के साथ एक वर्चुअल शिखर सम्मेलन करेंगे। 2015 के बाद से दोनों नेताओं के बीच यह पांचवां संवाद होगा। प्रधानमंत्री श्री नरेन्द्र मोदी ने पहले भारत नॉर्डिक शिखर सम्मेलन के लिए अप्रैल, 2018 में स्टॉकहोम की यात्रा की थी। प्रधानमंत्री स्टीफन लोफवेन ने विशेष मेक इन इंडिया सप्ताह के लिए फरवरी, 2016 में भारत की यात्रा की थी। इससे पहले, दोनों नेताओं की सितंबर, 2015 में संयुक्त राष्ट्र महासभा के दौरान मुलाकात हुई थी। अप्रैल, 2020 में दोनों प्रधानमंत्रियों ने कोविड-19 महामारी के चलते पैदा हालात पर विचार विमर्श के लिए टेलीफोन पर बातचीत की थी। इसके अलावा, स्वीडन के राजा कार्ल सोलहवें गुस्ताफ और रानी सिल्विया ने दिसंबर, 2019 में भारत की यात्रा की थी। भारत और स्वीडन के बीच लोकतंत्र, स्वतंत्रता, बहुलवाद और नियमों पर आधारित अंतर्राष्ट्रीय व्यवस्था के साझा मूल्यों पर आधारित जीवंत और दोस्ताना संबंध हैं। दोनों देशों के बीच व्यापार और निवेश, नवाचार, विज्ञान एवं प्रौद्योगिकी के साथ ही अनुसंधान एवं विकास के क्षेत्रों में घनिष्ठ सहयोग कायम है। स्वीडन की लगभग 250 कंपनियां भारत में स्वास्थ्य एवं जीवन विज्ञान, वाहन उद्योग, स्वच्छ तकनीक, रक्षा, भारी मशीनरी एवं उपकरण जैसे क्षेत्रों में परिचालन में है। भारत की लगभग 75 कंपनियां भी स्वीडन में सक्रिय हैं। बैठक के दौरान, दोनों नेताओं के बीच द्विपक्षीय संबंधों से जुड़े क्षेत्रों पर विचार विमर्श होगा और कोविड के बाद के दौर में सहयोग बढ़ाने सहित तमाम क्षेत्रीय व वैश्विक मुद्दों पर विचारों का आदान प्रदान होगा।
वियतनाम के रक्षा मंत्री जनरल न्गो जुआन लिच ने प्रधानमंत्री से मुलाकात की

वियतनाम के रक्षा मंत्री जनरल न्गो जुआन लिच ने प्रधानमंत्री श्री नरेंद्र मोदी से आज मुलाकात की। प्रधानमंत्री ने सितंबर 2016 में वियतनाम की अपनी यात्रा को चाव से याद करते हुए कहा कि, उस दौरान दोनों देशों के बीच द्विपक्षीय संबंधों को एक व्यापक सामरिक भागीदारी के स्तर तक उन्नत बनाया गया था। उन्होंने कहा कि वियतनाम, भारत के ‘एक्ट ईस्ट’ नीति का महत्वपूर्ण स्तंभ है। जनरल न्गो जुआन लिच ने द्वपक्षीय रक्षा सहयोग में प्रगति से प्रधानमंत्री को अवगत कराया। प्रधानमंत्री ने कहा कि रक्षा के क्षेत्र में भारत और वियतनाम के बीच लंबे समय से पारस्परिक रूप से लाभप्रद संबंध कायम हैं। प्रधानमंत्री ने साथ ही आगे भी रक्षा संबंधों को और मजबूत करने के लिए भारत के संकल्प को दोहराया। प्रधानमंत्री ने कहा कि भारत और वियतनाम के बीच सभी क्षेत्रों में घनिष्ठ सहयोग पूरे क्षेत्र की स्थिरता, सुरक्षा और समृद्धि में योगदान करेगा।
वाइब्रेंट गुजरात शिखर सम्मेलन के मौके पर प्रधानमंत्री की द्विपक्षीय बैठकें – 11.01.2015

प्रधानमंत्री, श्री नरेन्द्र मोदी ने वाइब्रेंट गुजरात सम्मेलन के मौके पर गांधीनगर में संयुक्त राष्ट्र महासचिव बान की मून से मुलाकात की। इस मुलाकात में दोनों नेताओं ने जलवायु परिवर्तन, पर्यावरण और स्वच्छ ऊर्जा से संबंधित मुद्दों पर चर्चा की। प्रधानमंत्री ने स्वच्छ और नवीकरणीय ऊर्जा के क्षेत्रों में सरकार के प्रयासों के बारे में जानकारी दी। प्रधानमंत्री ने अमेरिकी विदेश मंत्री जॉन कैरी से मुलाकात की। उन्होंने अमेरिकी राष्ट्रपति बराक ओबामा की आगामी भारत यात्रा के बारे में चर्चा की। दोनों इस बात पर सहमत थे कि इससे भारत-अमरीका की कूटनीतिक साझेदारी में नया अध्याय जुड़ेगा। उन्होंने विश्व व्यापार संगठन के मुक्त व्यापार संबंधित मुद्दों को हल किए जाने को संतोषजनक बताया है। दोनों नेताओं ने आतंकवाद निरोधी सहयोग, आर्थिक विषयों और क्षेत्रीय हितों से संबंधित मुद्दों पर भी चर्चा की। प्रधानमंत्री की कनाडा के नागरिकता तथा प्रवासी मामलों के मंत्री क्रिस अलेक्जेंडर के साथ हुई बैठक में भी आतंकवाद निरोधी सहयोग मुख्य मुद्दा था। प्रधानमंत्री ने कनाडा की संसद पर हुए आतंकवादी हमले की निंदा की और आतंकवाद के विरुद्ध पूर्ण असहिष्णुता का दृष्टिकोण अपनाने की आवश्यकता पर बल दिया। प्रधानमंत्री ने कहा कि कनाडा की यात्रा से उन्हें काफी उम्मीदें हैं। प्रधानमंत्री ने इस्राइल के कृषि मंत्री श्री येर शामीर से मुलाकात की। दोनों ने कृषि क्षेत्र में सहयोग बढ़ाने पर चर्चा की। प्रधानमंत्री ने मेक इन इंडिया का लाभ उठाने के लिए इस्राइल को भारत में उत्पादन इकाइयां स्थापित करने के लिए आमंत्रित किया है। प्रधानमंत्री ने ईरान के राष्ट्रपति के वरिष्ठ सलाहकार डॉ. अकबर तोरकान से मुलाकात की। दोनों ने चाहबाहार बंदरगाह प्रोजेक्ट परियोजना पर चल रहे कार्य की प्रगति की समीक्षा की। ऊर्जा सहयोग और क्षेत्रीय मुद्दों पर चर्चा की गई। प्रधानमंत्री ने विश्व बैंक के अध्यक्ष जिम योंग किम से मुलाकात की। दोनों ने जलवायु परिवर्तन और स्वच्छ ऊर्जा पर चर्चा की। मैसिडोनिया के प्रधानमंत्री के साथ मुलाकात में दोनों पक्षों ने कारोबार और विनिवेश सहयोग बढ़ाने की आवश्यकता पर सहमति व्यक्त की। रूस के असतराखान के गवर्नर अलेक्जेंडर झिलकिन ने प्रधानमंत्री से मुलाकात के दौरान भारत को निवेश के लिए आमंत्रित किया है।
प्रधानमंत्री 28 दिसंबर को 100वीं किसान रेल को झंडी दिखाकर रवाना करेंगे

प्रधानमंत्री श्री नरेन्द्र मोदी 28 दिसंबर, 2020 को शाम 4:30 बजे वीडियो कॉन्फ्रेंसिंग के माध्यम से महाराष्ट्र के संगोला से पश्चिम बंगाल के शालीमार के बीच 100वीं किसान रेल को झंडी दिखाकर रवाना करेंगे। इस अवसर पर केंद्रीय मंत्री श्री नरेन्द्र सिंह तोमर और श्री पीयूष गोयल भी उपस्थित रहेंगे। यह ट्रेन अपने साथ फूल गोभी, बंद गोभी, शिमला मिर्च, सहजन, मिर्च और प्याज जैसी सब्जियों के साथ साथ अंगूर, संतरे, अनार, केला और सेव इत्यादि लेकर पहुंचेगी। यह रेलगाड़ी अपने मार्ग में जहां जहां पर भी रुकेगी वहां इससे माल उतारने या इस पर माल लादने की अनुमति होगी। माल की मात्रा की सीमा का भी कोई बंधन नहीं होगा। भारत सरकार ने फल एवं सब्जियों के ढुलाई भाड़े में 50 प्रतिशथ की सब्सिडी दी है। किसान रेल के बारे में पहली किसान रेल देवलाली से दानापुर के बीच 7 अगस्त, 2020 को चली थी। जिसे आगे मुजफ्फरपुर तक बढ़ा दिया गया था। किसानों की तरफ से मिलने वाली अच्छी प्रतिक्रिया के परिणाम स्वरूप इसके साप्ताहिक फेरों को बढ़ाकर सप्ताह में 3 दिन कर दिया गया। किसान रेल कृषि उत्पादों के देश के विभिन्न भागों में पहुंचाने के प्रयास में बाजी पलटने वाली पहल सिद्ध हुई है। यह जल्द खराब होने वाले कृषि उत्पादों की निर्बाध आपूर्ति श्रृंखला उपलब्ध करा रही है।
प्रधानमंत्री की जनरल एटॉमिक्स ग्लोबल कॉरपोरेशन के मुख्य कार्यकारी श्री विवेक लाल के साथ बैठक

प्रधानमंत्री श्री नरेन्द्र मोदी ने जनरल एटॉमिक्स ग्लोबल कॉरपोरेशन के मुख्य कार्यकारी अधिकारी श्री विवेक लाल से मुलाकात की। उन्होंने भारत में रक्षा प्रौद्योगिकी क्षेत्र को मिल रही मजबूती पर चर्चा की। श्री लाल ने भारत में रक्षा व नई प्रौद्योगिकी निर्माण और क्षमता निर्माण को बढ़ावा देने वाले हालिया नीतिगत बदलावों की भी सराहना की।
प्रधानमंत्री का राज्यसभा के सेवानिवृत सदस्यों को विदाई संदेश

प्रधानमंत्री श्री नरेन्द्र मोदी ने आज राज्यसभा के सभी सेवानिवृत सदस्यों के योगदान की सराहना की और उनके उज्जवल भविष्य की कामना की। प्रधानमंत्री श्री मोदी ने राज्यसभा में अपनी टिप्पणी के दौरान विश्वास व्यक्त किया कि सदन से सेवानिवृत हो रहे सदस्य अब समाज सेवा में अहम भूमिका का निर्वाहन करेंगे। उन्होंने कहा सभी सदस्यों का एक विशिष्ठ महत्व है और इन्होंने अपने तरीके से योगदान दिया है। प्रधानमंत्री मोदी ने कहा कि सदस्यों ने देश के उज्ज्वल भविष्य के लिये अपनी श्रेष्ठ योग्यताओं के साथ कार्य किया है और राष्ट्र इनके योगदान को कभी भुला नहीं सकेगा। प्रधानमंत्री श्री मोदी ने कहा कि वरिष्ठ सदस्यों के साथ उच्च सदन का अनूठा महत्व है और यह नीति-निर्धारण में महत्वपूर्ण भूमिका निभाता है। प्रधानमंत्री श्री मोदी ने सेवानिवृत हो रहे सदस्यों में कुछ सदस्यों और उनके योगदान का विशेष उल्लेख किया। प्रधानमंत्री श्री मोदी ने कहा कि सेवानिवृत हो रहे सदस्यो का लम्बे समय से रूके हुए तीन तलाक पर निर्णय लेने के अवसर पर संसद का हिस्सा न होना दुर्भाग्यपूर्ण होगा। प्रधानमंत्री श्री मोदी ने सेवानिवृत सदस्यों को आश्वस्त किया कि लोकसभा और प्रधानमंत्री कार्यालय के द्वार उनके लिये सदैव खुले है। उन्होंने सेवानिवृत्त सदस्यो से महत्वपूर्ण मुद्दों पर अपने विचार निरंतर साझा करने का आव्हान भी किया।